
Predkladacia správa

Informácia o poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za rok 2015 sa predkladá na rokovanie vlády SR v súlade s uznesením vlády SR č. 952 z 8. októbra 2003, ktorým bola ministrovi výstavby a regionálneho rozvoja uložená povinnosť „informovať vládu o  poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za predchádzajúci kalendárny rok“.

Obsahom informácie sú základné údaje o poskytnutej finančnej podpore do oblasti bývania. V pôsobnosti Ministerstva dopravy, výstavby a regionálneho rozvoja SR (ďalej len „ministerstvo“) je poskytovanie štátnej podpory do oblasti bývania, a to vo forme dotácií na rozvoj bývania, bankových záruk za úvery a zvýhodnených úverov prostredníctvom Štátneho fondu rozvoja bývania. Ministerstvo poskytuje aj finančné prostriedky na štátnu prémiu k stavebnému sporeniu a na štátny príspevok k hypotekárnym úverom a štátny príspevok pre mladých k hypotekárnym úverom. Z uvedeného dôvodu sú obsahom informácie aj údaje z tejto oblasti.

Najväčší objem štátnej podpory bol v roku 2015 poskytnutý prostredníctvom Štátneho fondu rozvoja bývania. Z prostriedkov Štátneho fondu rozvoja bývania bola poskytnutá podpora v celkovej výške 171 288 280,00 eur. Z uvedenej sumy finančné prostriedky vo výške 32 027 331,00 eur predstavovali zdroje štátneho rozpočtu. Zvyšnú časť predstavovali finančné prostriedky EÚ a vlastné zdroje fondu získané zo splátok úverov poskytnutých v prechádzajúcich rokoch. 

Na poskytovanie dotácií na rozvoj bývania boli poskytnuté finančné prostriedky v celkovej výške 34 861 090,00 eur. Uvedené finančné prostriedky smerovali na financovanie stavieb nájomných bytov, technickej vybavenosti k týmto bytom a na odstránenie systémových porúch bytových domov. 

Stavebným sporiteľniam boli na štátnu prémiu k stavebnému sporeniu poskytnuté finančné prostriedky vo výške 35 878 506,41 eur. 

Na štátny príspevok k hypotekárnym úverom a štátny príspevok pre mladých k hypotekárnym úverom boli hypotekárnym bankám zo štátneho rozpočtu poskytnuté finančné prostriedky vo výške 33 034 185,94 eur.

Vzhľadom na informatívny charakter materiálu nemá tento vplyv na štátny rozpočet, ani na životné prostredie, na zamestnanosť a podnikateľské prostredie.

V súlade s bodom 3.1.6 metodického pokynu na prípravu a predkladanie materiálov na rokovanie vlády SR sa informatívny materiál, ktorý vláda SR berie na vedomie, nepredkladá na medzirezortné pripomienkové konanie.

